K o m u n i k é

Vláda Slovenskej republiky prerokovala a schválila návrh zákona, ktorým sa mení a dopĺňa zákon Národnej rady Slovenskej republiky č. 566/1992 Zb. o Národnej banke Slovenska v znení neskorších predpisov, a o zmene a doplnení niektorých zákonov. Cieľom schváleného návrhu zákona je predovšetkým zvýrazniť dôležitosť výkonu integrovaného dohľadu nad finančným trhom ako jedného z dvoch hlavných pilierov činnosti Národnej banky Slovenska (popri výkone menovej politiky). 
Pritom predložený návrh upravuje a precizuje viaceré ustanovenia o pôsobnosti Národnej banky Slovenska pri výkone dohľadu nad finančným trhom Slovenskej republiky a v súvislosti s tým tiež upravuje a precizuje ustanovenia o kompetenciách, uznášaniaschopnosti a hlasovaniach Bankovej rady Národnej banky Slovenska a o počte členov, možnosti opakovaného vymenovávania a funkčných obdobiach členov Bankovej rady Národnej banky Slovenska, ako aj ustanovenia o výkone a organizácii výkonu dohľadu nad finančným trhom. Spoločne s niektorými úpravami, ktoré vyplývajú z aplikačnej praxe, sa tak má dotvoriť komplexná právna úprava pre oblasť dohľadu nad finančným trhom Slovenskej republiky.
Nadobudnutie účinnosti predloženého návrhu zákona sa navrhuje na 1.decembra 2005, pričom však väčšina ustanovení má nadobudnúť účinnosť až od 1.januára 2006 s tým, že už od 1.decembra 2005 sa navrhuje nadobudnutie účinnosti takých ustanovení, ktoré by mali prispieť k uľahčeniu integrácie dohľadu nad finančným trhom.